
EUROOPA PARLAMENDI SEADUSANDLIKU RESOLUTSIOONI PROJEKT
mis käsitleb nõukogu otsuse eelnõu ühelt poolt Euroopa Liidu ja teiselt poolt Ecuadori Vabariigi vahelise lepingu, mis käsitleb Euroopa Liidu Õiguskaitsekoostöö Ameti (Europol) ja Ecuadori raske kuritegevuse ja terrorismi vastu võitlemise pädevusega asutuste vahelist koostööd, sõlmimise kohta
(10965/2025 – C10‑0219/2025 – 2025/0120(NLE))
(Nõusolek)
Euroopa Parlament,
–	võttes arvesse nõukogu otsuse eelnõu (10965/2025),
–	võttes arvesse ühelt poolt Euroopa Liidu ja teiselt poolt Ecuadori Vabariigi vahelise lepingu eelnõu, mis käsitleb Euroopa Liidu Õiguskaitsekoostöö Ameti (Europol) ja Ecuadori raske kuritegevuse ja terrorismi vastu võitlemise pädevusega asutuste vahelist koostööd (10969/2025),
–	võttes arvesse nõusoleku taotlust, mille nõukogu esitas vastavalt Euroopa Liidu toimimise lepingu artikli 16 lõikele 2, artiklile 88, artikli 218 lõike 6 teise lõigu punkti a alapunktile v ja artikli 218 lõikele 7 (C10‑0219/2025),
–	võttes arvesse kodukorra artikli 107 lõikeid 1 ja 4 ning artikli 117 lõiget 7,
–	võttes arvesse kodanikuvabaduste, justiits- ja siseasjade komisjoni soovitust (A10‑0000/2025),
1.	annab nõusoleku lepingu sõlmimiseks;
2.	teeb presidendile ülesandeks edastada Euroopa Parlamendi seisukoht nõukogule, komisjonile, liikmesriikide valitsustele ja parlamentidele ning Ecuadori Vabariigi valitsusele ja parlamendile.

Rahvusvaheline organiseeritud kuritegevus ja terrorism on oma olemuselt piiriülesed nähtused. Ebaseadusliku uimastikaubanduse, inimkaubanduse, relvade salakaubaveo ja rahapesuga tegelevad kuritegelikud võrgustikud tegutsevad sageli üle maailma ning kasutavad ära õiguslikke ja jurisdiktsioonide erinevustega seotud lünki, et vältida avastamist ja vastutusele võtmist. Sellega seoses on eriline roll Ladina-Ameerikal, mis on peamine kokaiini tootmise ning selleks vajalike taimede kasvatamise piirkond. Sealsed sadamad on sageli lähtepunkt edasiseks transportimiseks Euroopa Liitu. Samuti smugeldatakse sealt inimesi seksuaalse ja vähemal määral tööalase ärakasutamise eesmärgil ning toimetatakse õhuteid pidi ebaseaduslikke rändajaid ELi.

Tihedam operatiivkoostöö ja asjakohase teabe jagamine Europoli ja Ecuadori vahel oleks oluline, et võidelda raskete kuritegude vastu paljudes ühist huvi pakkuvates kuritegevusvaldkondades ja tagada seeläbi meie ühiskondade parem turvalisus. See koostöö Europoli ja Ecuadori vahel toimub juba 2023. aasta oktoobris allkirjastatud töökorra vormis. Samuti on Europoli lähetatud Ecuadori kontaktametnik. Ilma isikuandmete vahetamise võimaluseta ei ole see siiski tulemuslik vahend rahvusvaheliste kuritegelike võrgustike vastu võitlemiseks. Seda tüüpi tihedam operatiivkoostöö ja asjakohase teabe jagamine Europoli ja Ecuadori vahel on oluline võitluses raskete kuritegude vastu paljudes ühist huvi pakkuvates kuritegevusvaldkondades.

ELi ja Ecuadori vaheline Europoli ja Ecuadori ametiasutuste vahelist koostööd käsitlev leping on meie õiguskaitseasutuste jaoks oluline vahend, kuna võimaldab vahetada isikuandmeid, mis on kurjategijatega tegelemisel otsustava tähtsusega. Lepingus nähakse ette ka üldised andmekaitsepõhimõtted, isikuandmete kategooriad ning isikuandmete automatiseeritud töötlemise ja edastamise normid. Samal ajal sisaldab see ka kaitsemeetmeid, nagu isikuandmetega tutvumise õigus ning õigus andmete parandamisele, kustutamisele ja piiramisele. Euroopa Andmekaitseinspektor tegi positiivse järelduse, et leping hõlmab piisavaid kaitsemeetmeid eraelu puutumatuse ning üksikisikute põhiõiguste ja -vabaduste kaitseks. 

Europoli ja Ecuadori pädevate asutuste vaheline koostöö on raskete kuritegude ja terrorismi vastu võitlemisel möödapääsmatu. Tänu luureteabe jagamise hõlbustamisele, institutsioonilise suutlikkuse tugevdamisele, õigusraamistike ühtlustamisele ja koordineeritud operatsioonide võimaldamisele suurendab see partnerlus julgeolekut Euroopas, Ladina-Ameerikas ja ka mujal. Selline koostöö rõhutab põhimõtet, et globaliseerunud maailmas ei ole ühine tegevus mitte üksnes kasulik, vaid see on ka ülioluline rahu ja stabiilsuse säilitamiseks.

<FootprintIntro>Raportöör kinnitab oma ainuvastutusel, et ei kasutanud oma raportis mingit sisendmaterjali huvide esindajatelt, kes kuuluvad kohustuslikku läbipaistvusregistrit käsitleva institutsioonidevahelise kokkuleppe[footnoteRef:1] kohaldamisalasse, ega kolmandate riikide ametiasutuste, sealhulgas nende diplomaatiliste esinduste ja saatkondade esindajatelt, kes tuleks kodukorra I lisa artikli 8 kohaselt loetleda käesolevas lisas.</FootprintIntro> [1:  Euroopa Parlamendi, Euroopa Liidu Nõukogu ja Euroopa Komisjoni 20. mai 2021. aasta institutsioonidevaheline kokkulepe kohustusliku läbipaistvusregistri kohta (ELT L 207, 11.6.2021, lk 1, ELI: http://data.europa.eu/eli/agree_interinstit/2021/611/oj).] 

